Danmark/Jyske: Skruer på vækstestimater efter stor revision | NPinvestor
Danmark/Jyske: Skruer på vækstestimater efter stor revision
Udgivet den 03-04-2018 | kl. 09:46 |
Jyske Bank ser stadig ingen tegn på, at forbrugerne har kastet forsigtigheden over borde og venter et 2018, der i store træk bliver en kopi af 2017 - altså et år præget af et opsving med livrem og seler.
Konkret har banken sænket sit vækstestimat for 2018 til 1,4 pct. fra 1,7 pct. i december. Men teknik mudrer årsvækstraterne i øjeblikket, konstaterer Jyske Bank.
Således blev væksten i første og andet kvartal sidste år for nyligt revideret markant, fordi Danmarks Statistik i forbindelse med opgørelsen af væksten i fjerde kvartal indregnede en eksport af et patent i første kvartal 2017 på cirka 9 mia. kr.
Beløbet passer med et patentsalg i medicinalindustrien, hvor danske Forward Pharma solgte et patent til amerikanske Biogen, påpeger Jyske Bank, der har måttet korrigere sit BNP-estimat for 2018 som følge af revisionen.
- Frem mod udgangen af 2019 forventer vi, at opsvinget fortsætter, men at væksttempoet efterhånden aftager lidt, skriver Jyske Bank i en opdatering.
Banken venter i 2019 en vækst på 1,5 pct. herhjemme, men peger på, at det er misvisende, at væksten derved ser ud til at ville tiltage.
- Renser man BNP-tallene for patentsalget i første kvartal 2017, giver vores forventede kvartalsforløb en vækst på 1,8 pct. i 2018. Grundlæggende vurderer vi altså, at 2018 bliver en kopi af 2017, mens opsvinget bliver dæmpet lidt i 2019, skriver Jyske Banks økonomer.
Årsagen til den lidt lavere økonomiske vækst næste år er ifølge Jyske Bank risikoen for flaskehalse på arbejdsmarkedet samt lavere global vækst.
Banken estimerer i øvrigt en stigning i privatforbruget på 1,7 pct. både i 2018 og 2019 efter en fremgang på 1,5 pct. sidste år.
Inflationen ventes at ligge på 0,9 pct. i år og tiltage til 1,4 pct. i 2019. Det er noget lavere end Jyske Banks seneste estimat fra december, hvor banken ventede en inflation på 1,6 pct. i 2018 og 1,8 pct. i 2019.